钦定古今图书集成/明伦汇编/官常典/第081卷 > 东平文贞王略
## 钦定古今图书集成/明伦汇编/官常典/第081卷 > 东平文贞王略

按《魏书南安王桢传》：“都昌恭伯诱弟略，字儁兴，才气
劣于熙，而有和邃之誉。自员外郎稍迁羽林监、通直
散骑常侍、冠军将军、给事黄门侍郎。清河王怿死后，
叉黜略为怀朔镇副将。未及赴任，会熙起兵，与略书
来去。寻值熙败，略遂潜行，自托旧识河内司马始宾。
始宾便为荻筏，夜与略俱渡盟津，诣上党屯留县栗”
法光。法光素敦信义，忻而纳之。略旧识刁双，时为河
西太守，略复归之。停止经年，双乃令从子昌送略潜
遁江左。萧衍礼敬之，封为中山王，邑千户、宣城太守。
俄而徐州刺史元法僧据城南叛，州内士庶，皆为法
僧拥逼。衍乃以略为大都督，令诣彭城，接诱初附。略
至，屯于河南，为安乐王鉴所破，略惟数十骑入城。衍
寻遣其豫章王综镇徐州，征略与法僧同还。略虽在
江南，自以家祸，晨夜哭泣，身若居丧。又恶法僧为人，
与法僧言，未尝一笑。衍复除略衡州刺史，未行，会综
以城归国，综长史江革、司马祖暅将士五千人悉见
擒虏。肃宗敕有司悉遣革等还南，因以征略，衍乃备
礼遣之。略之将还也，衍为置酒饯别，赐金银百斤。衍
之百官悉送别江上，遣其右卫徐确率百馀人送至
京师。肃宗诏光禄大夫刁双境首劳问。又敕徐州赐
绢布各一千匹，除略侍中、义阳王，食邑一千户。还达
石人驿亭，诏“宗室亲党内外百官先相识者，听迎之
近郊，赐帛三千匹，宅一区，粟五千石，奴婢三十人。”其司马始宾除给事中，领直后，栗法光本县令，刁昌东
平太守，刁双西兖州刺史。其略所至，一餐一宿之处，
无不霑赏。寻改封东平王，又拜车骑大将军、左光禄
大夫、仪同三司，领左卫将军，侍中如故。又本官领国
子祭酒，迁大将军、尚书令。灵太后甚宠任之，其见委
信，殆与元徽相埒。于时天下多事，军国万端，略守常
自保，无他裨益，唯唯具臣而已。尔朱荣，略之姑夫，略
素所轻忽，略又党于郑俨、徐纥，荣兼衔之。荣入洛也，
见害于河阴。赠以本官，加太保、司空、徐州刺史，谥曰
文贞。子景式，袭。武定中，为北广平太守。齐受禅，爵例
降。

按《伽蓝记》：东平王略，生而岐嶷，幼则老成，慱洽群书，
好道不倦。神龟中，为黄门侍郎。元叉专政，虐加宰辅，
略密与其兄相州刺史、中山王熙故起义兵，问罪君
侧。雄规不就，衅起周谋。略弟兄四人并罹涂炭，惟略
一身逃命江左。萧衍素闻略名，见其器度宽雅，文学
优赡，甚敬重之，谓曰：“洛中如王者几人？”略对曰：“臣本
朝之日，承乏摄官，至于宗庙之美，百官之富，鸳鸯接
翼，杞梓成阴，如臣之比赵咨所谓车载斗量，不可数
尽。”衍大笑，乃封略为中山王，食邑千户，仪比皇子。又
除宣城太守，给鼓吹一部，剑卒千人。略为政清肃，甚
有治声。江东朝贡，侈于务尚，见略入朝，莫不惮其进
止。寻迁信武将军、衡州刺史。孝昌元年，明帝宥吴人
江革，请略归国。江革者，萧衍之大将也。萧衍曰：“朕宁
失江革，不得无王略。”略曰：“臣遭家祸难，白骨未收，乞
还本朝，收录存没。”因即悲泣，衍哀而遣之。乃赐钱五
百万，金二百斤，银五百斤，绣锦宝珍之物，不可称数。
亲率百官送于江上，作五言诗赠者百馀人。凡见敬
礼如此比，略如济淮。明帝拜略侍中、义阳王，食邑千
户。略至阙，诏曰：“昔刘苍好善，利建东平；曹植能文，大
启陈国，是用声彪磐石，义郁维城。侍中、义阳王略，体
自蕃华，门勋夙著，内润外朗，兄弟伟如。既见义忘家，
捐生徇国，永言忠烈，何日忘之。往虽弛担为梁，今便
言旋诣阙，有志有节，能始能终，方传美丹青，悬诸日
月。略前未至之日，即心立称，故封义阳王。然国属边
地，寓食他邑，求之二三，未为尽善。宜比德均封，追芳
曩烈。可改封东平王，户数如前。”寻进尚书令、仪同三
司，领国子祭酒，侍中如故。略从容闲雅，本自天资，出
南入北，转复高迈，言论动止，朝野师模。建义元年，薨
于河阴，赠太保，谥曰文贞。